Document ID: 32006D0444

32006D0444
L 181/53
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 13 март 2006 година
за присъединяването на Общността към Регламент № 55 на Икономическата комисия за Европа на Организацията на обединените нации относно разпоредби за одобряване на механичните части на теглително-прикачните устройства за състав от превозни средства
(текст от значение за ЕИП)
(2006/444/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Решение 97/836/ЕО на Съвета от 27 ноември 1997 г. с оглед на присъединяването на Европейската общност към Споразумението на Икономическата комисия за Европа на Организацията на обединените нации за приемане на единни технически предписания за колесни превозни средства, оборудване и части, които могат да бъдат монтирани и/или използвани на колесни превозни средства, и на условия за взаимно признаване на одобренията, издавани на основата на тези предписания (Ревизирано споразумение от 1958 г.) (1), и по-специално член 3, параграф 3 и член 4, параграф 2, второ тире от него,
като взе предвид предложението на Комисията,
като взе предвид съгласието на Европейския парламент (2),
като има предвид, че:
(1)
Стандартизираните изисквания на Регламент № 55 (3) за разпоредби относно одобряване на механичните части на теглително-прикачните устройства за състав от превозни средства са предназначени да премахнат техническите бариери пред търговията с моторни превозни средства между договарящите се страни и да осигурят високо ниво на безопасност и защита при употребата на превозни средства.
(2)
Регламент № 55 не беше включен в приложение II към Решение 97/836/ЕО, тъй като не съответстваше на техническите изисквания и спецификации на Общността по време на нейното присъединяване към Ревизираното споразумение от 1958 г.
(3)
С оглед на последвалите изменения, Регламент № 55 следва да бъде инкорпориран в системата на Общността за одобряване по тип на моторни превозни средства,
РЕШИ:
Член 1
1. Общността прилага Регламент № 55 на Икономическата комисия за Европа на Организацията на обединените нации за разпоредби относно одобряване на механичните части на теглително-прикачните устройства за състав от превозни средства.
2. Текстът на регламента е приложен към настоящото решение.
Член 2
Регламент № 55 се инкорпорира в системата на Общността за одобряване по тип на моторни превозни средства.
Член 3
Комисията уведомява генералния секретар на Обединените нации за настоящото решение.
Съставено в Брюксел на 13 март 2006 година.

Labels: 5
7
13
8
15